কর্নাটকে গণধর্ষণের শিকার ইজরায়েলি পর্যটক ও তাঁর সঙ্গিনী!

ওয়েব ডেস্ক: কর্নাটকে (Karnataka) গণধর্ষণের শিকার ইজরায়েলি পর্যটক (Israeli Tourist Raped Karnataka) ও হোমস্টে-র মালিক। ভয়ঙ্কর এই ঘটনাটি ঘটেছে কর্নাটকের হাম্পিতে। বৃহস্পতিবার রাতে ইজরায়েলি তরুণী, হোমস্টে-র মালিক যুবতী ও আরও তিনজন মিলে কোপ্পালের তুঙ্গভদ্রার একটি মনোরম খালের ধারে আকাশে তারা দেখতে গিয়েছিলেন। তাঁদের কেউ মহারাষ্ট্রের বাসিন্দা, কেউ ওড়িশার বাসিন্দা, কেউ আবার থাকেন সুদূর আমেরিকায়। কিন্তু সেই রাতেই তাঁদের উপর হামলা হয়। গণধর্ষণ করা হয় ইজরায়েলি পর্যটক ও হোমস্টের মালিক ওই যুবতাকে। তিন যুবককে মারধর করা হয়। ধাক্কা মেরে ফেলে দেওয়া হয় খালে। ঘটনার ২৪ ঘণ্টার পর শনিবার সকালে খাল থেকে উদ্ধার করা হয়েছে এক জনের দেহ। এখনও তিন অভিযুক্তের কাউকেই গ্রেফতার করতে পারেনি পুলিশ।

বেঙ্গালুরু থেকে ৩৫০ কিলোমিটার দূরে কোপ্পাল। সেখানে ঘুরতে গিয়েছিলেন আমেরিকার ড্যানিয়েল এবং ইজ়রায়েলের ওই তরুণী। একই হোম স্টে-তে উঠেছিলেন মহারাষ্ট্রের পঙ্কজ এবং ওড়িশার বিভাস। বৃহস্পতিবার রাতে হোমস্টের মালিক ও চার পর্যটক মিলে তুঙ্গভদ্রা লেফ্‌ট ব্যাঙ্ক ক্যানালের ধারে যান। অভিযোগ রাত সাড়ে ১১টা নাগাদ সেখানে তাঁদের উপর হামলা হয়। নির্যাতিতা দুই তরুণী অভিযোগপত্রে জানিয়েছেন, বাইকে করে তিন জন যুবক আসে। প্রথমে তাঁদের কাছে তাঁরা জানতে চান, কাছাকাছি কোনও পেট্রল পাম্প আছে কি না। তা বলে দেওয়া হলে ওই যুবকেরা ১০০ টাকা করে দাবি করেন পর্যটকদের কাছ থেকে। কেউ টাকা দিতে চাননি। অভিযোগ, এর পরেই বাইক থেকে নেমে পর্যটকদের উপর আক্রমণ করেন তিনজন। বেধড়ক মারধর করা হয় আমেরিকান যুবককে। বাকিরাও মার খান। পঙ্কজ, ড্যানিয়েল এবং বিভাসকে ধাক্কা দিয়ে খালে ফেলে দেওয়া হয় বলে অভিযোগ।

আরও পড়ুন: নির্বাচনের প্রতিটি নথি অমূল্য, সংরক্ষণ করতেই হবে: সুপ্রিম কোর্ট

পঙ্কজ এবং ড্যানিয়েল সাঁতার জানতেন। তাঁরা কোনও রকমে সাঁতরে পারে উঠে এসেছিলেন। কিন্তু বিভাস তলিয়ে যান। শনিবার সকালে ঘটনাস্থলের অন্তত দু’কিলোমিটার দূরে তাঁর দেহ পাওয়া গিয়েছে। অভিযোগ, যুবকদের জলে ফেলে দেওয়ার পর তিন যুবক মিলে একে একে দুই তরুণীকে ধর্ষণ করেন। তার পর বাইকে করেই আবার পালিয়ে যান। থানায় অভিযোগ দায়ের করেছেন নির্যাতিতারা। পুলিশের প্রাথমিক অনুমান, এলাকার স্থানীয় যুবকরা এই ঘটনার সঙ্গে জড়িত। ইজরায়েলি তরুণী এবং হোম স্টে-র মালকিনকে স্থানীয় হাসপাতালে ভর্তি করানো হয়েছে। দুই নির্যাতিতার স্বাস্থ্য পরীক্ষা করা হয়েছে। অভিযুক্তদের খোঁজে তল্লাশি শুরু করেছে পুলিশ।

অন্য খবর দেখুন